ন্যায়াধীশ ৰঞ্জন গগৈ। ফাইল ছবি।
উচ্চতম ন্যায়ালয়ৰ ন্যায়াধীশ ৰঞ্জন গগৈলৈ 'জাতীয় চহিদ মুক্তিনাথ গোৱালা সোঁৱৰণী শ্ৰেষ্ঠ অসমীয়া বঁটা' আগবঢ়াইছে কৃষক মুক্তি সংগ্ৰাম সমিতিয়ে।
প্ৰথমবাৰৰ বাবে আগবঢ়াব লগা এই বঁটাটো ২০১৭-১৮ বৰ্ষৰ বাবে গগৈলৈ আগবঢ়োৱাৰ কথা আজি ৩১ জুলাইত ঘোষণা কৰে কৃষক মুক্তিৰ নেতা অখিল গগৈয়ে।
'দেশৰ ন্যায় ব্যৱস্থা আৰু ৰাজ্যলৈ আগবঢ়োৱা বৃহৎ বৰঙনিৰ বাবে আমি ন্যায়াধীশ ৰঞ্জন গগৈলৈ এই বঁটা আগবঢ়াব খুজিছো,' গগৈলৈ বঁটাটো আগবঢ়োৱাৰ সম্পৰ্কে ক'বলৈ গৈ মন্তব্য গগৈৰ।
এন আৰ চি উন্নীতকৰণৰ ক্ষেত্ৰত ন্যায়াধীশ ৰঞ্জন গগৈ আৰু ৰোহিন্টন নৰিমনে লোৱা ভূমিকাৰো শলাগ লয় কৃষক মুক্তিয়ে।
বঁটাটো কেতিয়াকৈ প্ৰদান কৰা হ'ব ঘোষণা কৰা নাই যদিও ন্যায়াধীশগৰাকীলৈ আজি ৩১ জুলাইত এই সন্দৰ্ভত ই মে'ইল প্ৰেৰণ কৰা হৈছে বুলি জনাইছে সংগঠনটোৱে।
অখিল গগৈয়ে জনোৱা মতে বঁটাটোত নগদ ১ লাখ টকা, এখন মান পত্ৰ, এখন চেলেং চাদৰ আৰু এটা স্মাৰক আগবঢ়োৱা হ'ব। 'কৃষক মুক্তিৰ কৃষক, ছাত্ৰ আৰু আন সকলো শাখাৰ কৰ্মীয়ে বঁটাটোৰ বাবে প্ৰয়োজনীয় ধনখিনি সংগ্ৰহ কৰিব,' গগৈয়ে জনায়।
কৃষক মুক্তিয়ে এইবাৰৰ পৰা প্ৰতিবছৰে এই বঁটাটো আগবঢ়াব বুলি গগৈয়ে ঘোষণা কৰে।
গুৱাহাটীত অনুষ্ঠিত এক কাৰ্য্যনিৰ্বাহক বৈঠকত ভাগ লৈ ঘূৰি যোৱাৰ পথত যোৱা ২০১৭ চনত বোকাখাতত এক পথ দুৰ্ঘটনাত চাহ শ্ৰমিক মুক্তি সংগ্ৰাম সমিতিৰ প্ৰতিষ্ঠাপক সম্পাদক মুক্তিনাথ গোৱালাৰ মৃত্যু হৈছিল।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
